**Predkladacia správa**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov (ďalej len „návrh zákona“) bol vypracovaný na základe cieľov a míľnikov Plánu obnovy a odolnosti, komponentu 11, reformy 4, ktorá podmieňujú investície 4 a 5. Zároveň obsahuje úpravy vyplývajúce zo súčasných potrieb systému záchrannej zdravotnej služby (ďalej len „ZZS“) na Slovensku. Predložený návrh zákona tiež upravuje niektoré časti zákona 579/2004 Z. z. o záchrannej zdravotnej službe a o zmene a doplnení niektorých zákonov.

Návrh zákona vkladá do súčasnej právnej úpravy nový typ posádky „RV“ – ambulancia rýchlej lekárskej pomoci v stretávacom režime (ďalej len „RV“) a obsahuje s tým súvisiace zmeny ďalších častí zákona. Ide o osobné motorové vozidlo s lekárom a s materiálno-technickým vybavením podobným ambulancii rýchlej lekárskej pomoci. V súčasnosti na zásahy ku pacientom so zlyhaním niektorej, respektíve všetkých, životných funkcií smerovala jedna, respektíve dve sanitné vozidlá dodávkového typu s kompletným vybavením, vrátane vybavenia na transport pacienta – posádka rýchlej lekárskej pomoci a najbližšia posádka rýchlej zdravotnej pomoci. Posádka RV sa ale vzhľadom na veľkosť osobného motorového vozidla jednoduchšie dostáva ku pacientovi, najmä v mestskom prostredí s hustou dopravnou premávkou. Lekár posádky RV následne na základe stavu pacienta buď pokračuje vo vozidle rýchlej zdravotnej pomoci do nemocnice, alebo je v podstate skoro okamžite dostupný pre ďalší zásah ku pacientovi potencionálne ohrozenom na živote. Zavedenie tohto typu posádky podľa analýz Operačného strediska záchrannej zdravotnej služby Slovenskej republiky (ďalej len „OS ZZS SR“) zlepší dostupnosť záchrannej zdravotnej služby pre pacientov a skráti čas, za ktorý dokáže pacient v ohrození života dostať odbornú zdravotnú starostlivosť.

Upravujú sa aj pravidlá zmeny sídla stanice ZZS, keďže doterajšia právna úprava umožňovala zmenu sídla bez ohľadu na skutočnosti vyplývajúce z pravidelnej analýzy o najefektívnejšom rozmiestnení posádok vypracovanej OS ZZS SR. Tiež je navrhovaná pravidelná úprava sídel staníc podľa aktuálnych potrieb obyvateľstva. Úprava sa zvykla robiť aj doteraz pri vydávaní licencií na prevádzkovanie ambulancie ZZS, tento dôležitý krok však nebol zakomponovaný v zákone.

Návrh zákona upravuje ďalšie časti uvedených zákonov – presnejšie definuje požadované časové limity a povinnosti poskytovateľov ZZS tak, aby sa minimalizovali časové straty pri výjazdoch ZZS.

Návrhom zákona sa zároveň mení vyhlasovateľ výberového konania na vydanie povolenia na prevádzkovanie ambulancie záchrannej zdravotnej služby z Úradu pre dohľad nad zdravotnou starostlivosťou na Ministerstvo zdravotníctva SR, čo by malo zvýšiť transparentnosť výberového konania.

OS ZZS SR sa pridáva povinnosť zabezpečiť spravovanie centrálneho registra automatických externých defibrilátorov, čo je štandardom v ostatných európskych krajinách. Včasné použitie automatického externého defibrilátora u pacienta s náhlou zástavou obehu pomáha znížiť úmrtnosť a následný neurologický deficit a stupeň odkázanosti.

Vzhľadom na potrebu splnenia cieľov Plánu obnovy a odolnosti sa navrhuje účinnosť od 15. júla 2023 okrem čl. I bodu 13, ktorý nadobúda účinnosť 1. januára 2024.

Návrh zákona bol predmetom pripomienkového konania od. 13. februára 2023 do 23. februára 2023, v rámci ktorého bolo uplatnených celkovo 92 pripomienok, z tohto 41 bolo označených ako zásadných. Akceptované pripomienky sú zapracované v návrhu zákona; neakceptované pripomienky, spolu s odôvodnením ich neakceptovania, a zoznam subjektov, ktoré si v určenej lehote neuplatnili žiadne pripomienky, sú uvedené vo vyhodnotení pripomienkového konania.

Návrh zákona bol predložený na rokovanie Hospodárskej a sociálnej rady Slovenskej republiky.

Návrh zákona sa na rokovanie Legislatívnej rady vlády Slovenskej republiky predkladá s rozporom s Asociáciou zamestnávateľských zväzov a združení Slovenskej republiky, s Konfederáciou odborových zväzov Slovenskej republiky a s Úradom vlády Slovenskej republiky.